ኮሮና የውጭ ቀጥታ ኢንቨስትመንትን የመሳብ ፉክክሩን እያከበደው መምጣቱ ተጠቆመ
አዲስ አበባ፣ የኮሮና ቫይረስ ወረርሽኝ አገራት የውጭ ቀጥታ ኢንቨስትመንትን ለመሳብ የሚያደርጉትን ፉክክር እያከበደው መምጣቱን የኢትዮጵያ ኢንቨስትመንት ኮሚሽን አስታወቀ።የተቀናጀ ስራ መስራትና ተወዳዳሪነትን ማጠናከር እንደሚያስፈልግ አመለከተ ። የኮሚሽኑ ምክትል ኮሚሽነር አቶ ተመስገን ጥላሁን በተለይ ለአዲስ ዘመን ጋዜጣ እንደገለጹት፣ኮሮና ቫይረስ በዓለም አቀፍ ደረጃ የሰዎችን ጤና ከማቃወስና ለሞት ከመዳረግ ባለፈ በኢኮኖሚው በተለይ ደግሞ በኢንቨስትመንት ዘርፉ ላይ ከፍተኛ ጉዳት እያደረሰ ይገኛል። የቫይረሱ ስርጭት መዋእለ ነዋያቸውን በዘርፉ ለማዋል ከጫፍ የደረሱ ኢንቨስተሮች ውሳኔዎቻቸውን እንደገና እንዲያዩ እያስገደዳቸው መሆኑን አመልክተው፣ ወደ ኢንቨስትመንቱ የመግባት ውሳኔያቸውን እንዲያዘገዩ ምክንያት መሆኑንም ጠቁመዋል ። ወረርሽኙ ዓለም አቀፉን የኢንቨስትመንት ፍሰት ከ30 እስከ 40 በመቶ እንዳቀዛቀዘው የጠቆሙት አቶ ተመስገን፣ይህም አገራት የውጭ ቀጥታ ኢንቨስትመንትን ለመሳብ የሚያደርጉትን ፉክክር ከባድ እንደሚያደርገው አመልክተዋል። ፉክክሩ እየጠነከረ መምጣትም አሸናፊ ሆኖ ለመውጣት በጣም ጠንካራ ስራ መስራትን እንደሚጠይቅም አስታውቀው፣ ተወዳዳሪነትን ማጠናከር ካልተቻለ እንደ ሌሎች አገራት ኢትዮጵያ ባለፉት ዓመታት ስትስብ የነበረችውን ኢንቨስትመንትን ለማስቀጠል እንደምትቸገር አስገንዝበዋል። ኢንቨስትመንት በመሳብ ረገድ አሰራሮች በቀደመው መልኩ ይቀጥላሉ ብሎ መገመት ትልቅ ስህተት ነው ያሉት ምክትል ኮሚሽነሩ፣አዳዲስ የፕሮሞሽን ስራዎች እንደሚፈጠሩ ተግባራቸውም በቴክኖሎጂ የተደገፈ እንደሚሆን ጠቁመዋል ። በርካታ አገራትም ይህን አቅጣጫ መከተላቸውን ገልጸዋል። ‹‹ኢትዮጵያም ይህን ተግባር በከፍተኛ ቅንጅት በመተግበር ነባር የኢንቨስትመንት ተዋናዮችንም ሆነ አዳዲስ መዋእለ ነዋያቸውን ለማፍሰስ ፍላጎት ያላቸው ኢንቨስተሮችን በዲጂታል ቴክኖሎጂው አማራጮች በመድረስ ላይ ትገኛለች ››ብለዋል። ኮሚሽኑም የኢትዮጵያን የኢንቨስትመንት አቅምና አማራጮች በዌብ ሳይቶች ላይ በተሻለ ሁኔታ የማሳየት ወደ ኢንቨስትመንቱ የሚመጡ ተዋናዮችም ከምዝገባ ጀምሮ የኢንቨስትመንት ፈቃድ እስከመስጠት ድረስ በቀጥታ የመረጃ መረብ/ ኦን ላይን / ግልጋሎቶችን የማቅረብ ተግባራትን በትኩረት በመከወን ላይ መሆኗን አስታውቀዋል። ከባለፈው አንድ ዓመት ወዲህ በዋነኝነት የኢንቨስትመንት ከባቢውን የማሻሻል ብሎም አናቂ የሆኑ ህግና አሰራሮችና ማነቆዎችን የማሻሻል ተግባራት በመከናወን ላይ መሆናቸውን ያስታወሱት አቶ ተመስገን፣ በቅርቡ የሚፀድቀው አዲሱ የኢንቨስትመንት ደንብም የሀገሪቱን ኢንቨስትመንት ይበልጥ ሳቢ እና ተወዳዳሪ እንደሚያደርገው አብራርተዋል። ከዚህም ባሻገር የመንግሥት የኢኮኖሚ ፖሊሲ አቅጣጫ በተለይ ለግሉ ዘርፍ የተሻለ ትኩረት የሚሰጥና የውጭ ቀጥታ ኢንቨስትመንትን ለመሳብ ከፍተኛ አቅም የሚፈጥር መሆኑንም ተናግረው፣እንደ አገር የተሻለ እድል የሚሰጥና ተወዳዳሪ መሆን የሚያስችል ስለመሆኑም ጠቁመዋል። ከቀናት በፊት የአርቲስት ሃጫሉ ሁንዴሳን መገደል ተከትሎ በህገወጦች የተፈፀሙ ተግባራት ኢንቨስተሮች ነባር ኢንቨስትመንቶችን ለማስፋፋት ያላቸውን ተነሳሽነት፣አዳዲስ ኢንቨስተሮችም ወደ አገር ውስጥ ለመግባትና መዋእለ ነዋያቸውን ለማፍሰስ ያላቸውን ፍላጎት የሚገድብና ሊታረም የሚገባው መሆኑን አስገንዝበዋል። ህገወጥ ተግባሩ በእጅጉ ሊወገዝ እንደሚገባው ያስገነዘቡት ምክትል ኮሚሽነሩ፣ ዜጎችም ከመሰል ህገ ወጥ ተግባር በመራቅ በአገሪቱ የመጣውን ታሪካዊ እና ሁለንተናዊ ለውጥ በአግባቡ በመጠቀም ኢትዮጵያን ከድህነት ለማውጣት የሚደረገውን ርብርብ ማገዝ እንደሚገባቸው አመልክተዋል።አዲስ ዘመን ሐምሌ 21/2012ታምራት ተስፋዬ